ঐতিহাসিক চুক্তি! হাত মেলাল ভারত ও ইউরোপ! আরও চাপে ট্রাম্প?

ওয়েব ডেস্ক: ভারতের সঙ্গে ঐতিহাসিক চুক্তি করল ইউরোপীয় ইউনিয়ন (European Union)। দিল্লিতে দেশের প্রধানমন্ত্রী নরেন্দ্র মোদি (Narendra Modi) এবং ইউরোপীয় ইউনিয়ন কমিশনের (European Union Commission) প্রেসিডেন্ট উরসুনা ভন ডার লিয়েন (Ursula von der Leyen) এবং ইউরোপীয় কাউন্সিলের (European Council) প্রেসিডেন্ট অ্যান্টোনিও কোস্টার (António Costa) সই বিনিময়ে রচিত হল এক নতুন অধ্যায়। আন্তর্জাতিক কূটনৈতিক মঞ্চে এই মুক্ত বাণিজ্য চুক্তিকে (Free Trade Agreement) বেশ গুরুত্বপূর্ণ হিসেবে ধরা হচ্ছে। বর্তমানে মার্কিন প্রেসিডেন্ট ডোনাল্ড ট্রাম্প যখন বিশ্বজুড়ে শুল্কের ছড়ি ঘোরাচ্ছেন, তখন এই চুক্তি বড় ভূমিকা পালন করতে পারে বলে মনে করছেন বিশেষজ্ঞরা।

ইতিহাস বলছে এই মুক্ত বাণিজ্য চুক্তির জন্য ভারতের সঙ্গে দীর্ঘ দুই দশকেরও বেশি সময় ধরে চলা আলোচনা ও অংশীদারিত্ব চালিয়ে যাচ্ছে ইউরোপ। ভারত ও ইউরোপীয় ইউনিয়ন ২০০৪ সাল থেকে কাঁধে কাঁধ মিলিয়ে একাধিক যৌথ কার্যক্রম করে চলেছে। ভারত মহাসাগরে যৌথ নৌ-মহড়া, প্রতিরক্ষা শিল্পে সহযোগিতা, পুনর্নবিকরণযোগ্য শক্তি ও সবুজ হাইড্রোজেন, এবং টেকসই নগর পরিবহণেও ইউরোপ ভারতের গুরুত্বপূর্ণ অংশীদার হয়ে উঠেছে। তাই বিশেষজ্ঞদের মতে এবার এসবের পাশাপাশি ভারত ও ইউরোপের অর্থনৈতিক ভিত্তি শক্ত করবে এই মুক্ত বাণিজ্য চুক্তি।

আরও পড়ুন: কানাডার সঙ্গে বড় চুক্তির পথে ভারত! বিরাট চাপে পড়বেন ট্রাম্প?

এদিকে এই চুক্তি নিয়ে ইতিমধ্যে উচ্ছ্বাস প্রকাশ করেছেন ভারতের প্রধানমন্ত্রী নরেন্দ্র মোদি। তিনি এক বার্তায় বলেন, “এই চুক্তি ভারতের ১৪০ কোটি মানুষ এবং ইউরোপের দেশগুলির কয়েক কোটি মানুষের জন্য দারুণ সুযোগ তৈরি করবে। এটা নির্মাণশিল্প এবং অনুসারী শিল্পগুলির ক্ষেত্রে আরও গতি আনবে।” অন্যদিকে, মুক্ত বাণিজ্য চুক্তি নিয়ে আশাবাদী ইউরোপীয় ইউনিয়নও।